b"\n_START_ARTICLE_\nNok-kulttuuri\n_START_PARAGRAPH_\nNok-kulttuuri oli Nigerian Benuen yl\xc3\xa4tasangolla noin 500\xe2\x80\x93200 eaa. vallinnut rauta-aikainen kulttuuri. Nok-kulttuurin esineist\xc3\xb6\xc3\xa4 l\xc3\xb6ydettiin ensimm\xc3\xa4isen kerran vuonna 1928 pienest\xc3\xa4 Nokin tinakaivoskaupungista, ja sille ominaisia saviveistoksia on sen j\xc3\xa4lkeen l\xc3\xb6ydetty noin 300 \xc3\x97 500 kilometrin laajuiselta alueelta. Veistokset esitt\xc3\xa4v\xc3\xa4t yleisimmin el\xc3\xa4inten p\xc3\xa4it\xc3\xa4 tai tyyliteltyj\xc3\xa4 ihmisp\xc3\xa4it\xc3\xa4, joissa on rei'itetyt soikionmuotoiset tai kolmionmuotoiset silm\xc3\xa4t. Kulttuurin esineist\xc3\xb6\xc3\xb6n kuuluu my\xc3\xb6s rautaty\xc3\xb6kaluja, kivikirveit\xc3\xa4 ja muita kivity\xc3\xb6kaluja sek\xc3\xa4 kiviornamentteja."